După ce protestele au cuprins toată Franţa, manifestanţii au venit şi cu o listă de revendicări. Sunt zeci de solicitări, mare parte care ţin de bani. Lista a fost transmisă deja presei şi oficialilor francezi.

După trei săptămâni de la începerea protestelor, manifestanții au venit cu o listă completă de revendicări. Sunt 42 de schimbări pe care le doresc, multe țin de probleme socio-economice și de ceea ce ei consideră o inegalitate socială. De exemplu, vor ca salariul minim să fie majorat cu 150 de euro, să ajungă la 1.300 de euro și cer să se stabilească prin lege un plafon maxim al remunerației care să nu depășească 15.000 de euro. De asemenea, vor să fie create mai multe locuri de muncă pentru șomeri.

Manifestanții sunt nemulțumiți de o lege a pensiilor din 2010 care prevede creșterea progresivă a vârstei de pensionare în funcție de anul nașterii, de la 60 de ani, la 67 de ani, și vor ca această măsură să fie retrasă.

Protestatarii sunt nemulțumiți și de învățământ și vor ca numărul elevilor dintr-o clasă să nu depășească 25.

Vestele galbene cer și extinderea mandatului președintelui de la 5 ani la 7 ani, așa cum a mai fost.

Pe fondul situaţiei încordate, preşedintele francez Emmanuel Macron a cerut o amânare cu câteva săptămâni a vizitei de două zile pe care urma să o înceapă miercuri în Serbia. Anunţul a fost făcut luni seară de preşedintele sârb, Aleksandar Vucic, după o discuţie telefonică avută cu omologul său francez, transmite agenţia Reuters.

Citiţi şi: „Macron sau gulag”. Comuna săracă și batjocorită în cărțile unui scriitor antisemit din care a pornit mișcarea Vestelor Galbene